Polisie by OB verkla oor agterstallige DNS-toetse | Netwerk24
Deur Anena Burger 17 Maart 2021 17:33
Die drukgroep Action Society gaan by die openbare beskermer (OB) 'n klag teen die Suid-Afrikaanse Polisiediens (SAPD) indien weens die enorme agterstand met DNS-toetse.
Dit volg op die polisie se vergadering Woensdagoggend met die parlement se portefeuljekomitee oor polisie oor dié kwessie.
Die drukgroep oorweeg ook regstappe teen Bheki Cele, minister van polisie, "in die hoop dat hy verantwoordelikheid gaan neem vir die deurmekaarspul wat onder sy leiding ontstaan het en bedank".
Action Society sê derduisende slagoffers sal weens die meer as 8 miljoen bewysstukke wat reeds verlore gegaan het, nooit geregtigheid sien seëvier nie.
"Ons is bekommerd oor die mate waartoe die SAPD besig is om die parlement en mede-Suid-Afrikaners te mislei."
Die drukgroep het aan sy regspan opdrag gegee om 'n formele aanklag teen die polisie by die OB in te dien.
Volgens die drukgroep maak wanbestuur en wanadministrasie in die polisie inbreuk op Suid-Afrikaners se reg op gelykheid, hul reg op regverdige administratiewe optrede, asook hul toegang tot howe.
Ons is bekommerd oor die mate waartoe die SAPD besig is om die parlement en mede-Suid-Afrikaners te mislei.
Rekenaarstelsels wat die bewysstukke van die polisie se forensiese laboratorium bestuur, waaronder Property Control and Exhibit Management (PCEM), is weens 'n dispuut oor koste en wanbetaling sedert Junie verlede jaar afgeskakel.
"Afgesien daarvan dat onverwerkte DNS-toetse nou die 200 000-kerf nader, beteken dit ook dat die vuurwapenregister buite werking is."
Genl. Khehla Sitole, nasionale polisiekommissaris, het op die vergadering Woensdag gesê die polisie het van die Forensic Data Analysts- (FDA) ooreenkoms weggestap en reeds R2,9 miljoen betaal aan Sita, die IT-maatskappy waarin die regering die enigste aandeelhouer is, vir 'n nuwe rekenaarstelsel.
Die drukgoep is bekommerd oor die integriteit van dié stelsel.
"Ons is wel opgewonde dat die presidensie gehoor gegee het aan ons versoek en dat openbare-private-vennootskappe betrek gaan word om met die agterstand te help. In 'n land waar meer as 50 000 vroue per jaar verkrag en 25 000 mense vermoor word, is die stand van sake skokkend," sê dr. Rineé Pretorius, woordvoerder van Action Society.
Die strafregstelsel is in die gedrang en Pretorius meen die polisie reël net nóg vergaderings of stig nog 'n komitee.
Action Society se klag fokus op:
• Kontrakbestuur en die toekenning van tenders;
• Die heringebruikneming van die FDA se "vertroude rekenaarstelsels" (spesifiek sodat DNS-toetse hervat kan word); en
• Dat die wysigings aan die Wet op DNS onderteken word sodat DNS-monsters van veroordeelde misdadigers geneem kan word om in 'n DNS-register gehou te word.
Suid-Afrikaners kan by https://actionsociety.co.za/switchoffgbv/ hul name by die klag byvoeg.
Die drukgroep se regspan gaan ook 'n hofaansoek ingevolge die Wet op die Bevordering van Toegang tot Inligting (Paia) teen die SAPD indien om toegang te kry tot die vorderingsverslag oor agterstallige toetse van die nasionale raad vir forensiese toesig en etiek (bekend as die DNS-raad).
"As 'n burgerregte-organisasie wat vir die regte van vroue en kinders veg, kan ons nie wag op terugvoering óf dat nog 'n komitee gestig word om die polisie te roskam nie. Elke slagoffer het die reg op hierdie inligting. Ons kan nie wag dat hul kwartaallikse verslae gereed is of dat hulle nog 'n vergadering belê nie," sê Pretorius.